

**РЕПУБЛИКА СРБИЈА**

**ГРАД ШАБАЦ**

**ГРАДСКА УПРАВА**

**Начелник**

**Број: 111-00-204/2022-16**

**Датум: 04. мај 2023. године**

 На основу чланова 28, 32. став 6. и члана 44. Закона о црквама и верским заједницама (,,Сл. гласник РС", бр. 36/2006), Правилника о начину, поступку и критеријумима за доделу средстава црквама и верским организацијама на територији града Шапца (,,Службени лист града Шапца”, број 5/19) и Одлуке о буџету града Шапца за 2023. годину (,,Сл. лист града Шапца” бр. 32/2022),, начелник Градске управе града Шапца дана 04. маја 2023. године, објављује

**ЈАВНИ КОНКУРС ЗА**

 **РАСПОДЕЛУ СРЕДСТАВА ЗА ФИНАНСИРАЊЕ ПРОГРАМА И ПРОЈЕКАТА ЦРКАВА И ВЕРСКИХ ЗАЈЕДНИЦА ЗА 2023. ГОДИНУ**

**1. ПРЕДМЕТ КОНКУРСА**

Јавни конкурс се расписује ради расподеле буџетских средстава за финансирање програма и пројеката цркава и верских заједница са територије града Шапца за 2023. годину, у циљу унапређења и остваривања општег добра и заједничких интереса.

**2. ПРАВО УЧЕШЋА**

Право учешћа у расподели средстава имају цркве и верске заједнице које су уписане у Регистар цркава и верских заједница при министарству Владе Републике Србије надлежном за послове вера, на основу Закона о црквама и верским заједницама (,,Сл. гласник РС”, број 36/2006), а које остварују значајну активност на територији града Шапца.

**3. ИЗНОС И НАМЕНА ПЛАНИРАНИХ СРЕДСТАВА**

Износ средстава планираних за финансирање програма и пројеката цркава и верских заједница у граду Шапцу за 2022. годину утврђен је у Одлуци о буџету града Шапца за 2023. годину (,,Сл. лист града Шапца” бр. 32/2022), у укупном износу од 5.020.000, 00 динара.

Буџетска средства биће додељена за следеће активности:

1) изградњу нових објеката;

2) текуће поправке и одржавање;

3) пројекте адаптације;

4) пројекте реконструкције;

5) уређење простора око верских објеката;

6) програме/пројекте који осим верског, имају културни и научни значај за локалну заједницу.

**4. РОК ЗА РЕАЛИЗАЦИЈУ**

Средства се додељују за пројекте и програме цркава и верских заједница који ће се реализовати у текућој буџетској години, а најкасније до краја године, закључно са 31.12.2023. године.

**5. ОБАВЕЗНА КОНКУРСНА ДОКУМЕНТАЦИЈА**

Предлагач пројекта обавезан је да достави следећу документацију:

1. Пријава се подноси попуњавањем Обрасца 1 (Пријава на Конкурс за доделу средстава ради суфинансирања програма/пројекта цркава и верских заједница). Образац 1 се налази на званичној интернет презентацији града Шапца [*http://sabac.rs/*](http://sabac.rs/), у делу Актуелности - Огласи и конкурси);
2. Уз попуњен Образац 1, достављају се следећи Прилози:

- доказ о подносиоцу пријаве: извод из регистра у којем је субјекат регистрован;

- преглед основних података о подносиоцу пријаве (историјат, опис делатности и сл.) сачињен од стране подносиоца пријаве;

- детаљан опис програма/пројекта за чије финансирање се подноси пријава;

- предмер и предрачун радова;
- изјава о прихватању обавезе подносиоца пријаве у случају да Град суфанасира или финансира пријављени програм/пројекат.

Пријаве поднете од стране подносиоца који немају право учешћа на овом конкурсу, неблаговремене пријаве, непотписане пријаве, пријаве са непотпуном документацијом или поднете на неодговарајућем обрасцу, неће се разматрати.

**6. НАЧИН ПРИЈАВЉИВАЊА**

Оверена и одштампана пријава са другом обавезном конкурсном документацијом доставља се у затвореној коверти са назнаком ,,Конкурс за цркве и верске заједнице – не отварати“ путем поште на адресу,

**ГРАД ШАБАЦ**

**ГРАДСКА УПРАВА**

**ОДЕЉЕЊЕ ЗА ДРУШТВЕНЕ ДЕЛАТНОСТИ**

**ЈАВНИ КОНКУРС ЗА РАСПОДЕЛУ СРЕДСТАВА ЗА ФИНАНСИРАЊЕ ПРОГРАМА И ПРОЈЕКАТА ЦРКАВА И ВЕРСКИХ ЗАЈЕДНИЦА ЗА 2023. ГОДИНУ**

**Господар Јевремова 6, 15 000 Шабац**

или се предаје на писарници Градске управе града Шапца (приземље), Господар Јевремова 6, Шабац.

Конкурсна документација се може преузети са званичне интернет презентације града Шапца [***http://sabac.rs/***](http://sabac.rs/), у делу Актуелности - Огласи и конкурси. Све информације можете добити на телефон 015 364 118 или можете доћи лично у Градску управу града Шапца, Одељење за душтвене делатности, соба 24, први спрат.

 **7. РОКОВИ ЗА ПОДНОШЕЊЕ ПРИЈАВЕ И ОДЛУЧИВАЊЕ О ДОДЕЛИ СРЕДСТАВА**

Рок за подношење документације јесте 20 дана од дана објављивања Јавног конкурса. Пријаве ће се разматрати и о њима ће одлучивати Комисија, према критеријумима за избор пројеката Правилника о начину, поступку и критеријумима за доделу средстава црквама и верским организацијама на територији града Шапца (,,Службени лист града Шапца”, број 5/19). Комисија доставља Предлог одлуке начелнику Градске управе града Шапца, са детаљним образложењем и предложеним средствима за финансирање програма и пројеката цркава и верских заједница, најкасније у року од 10 дана од дана закључења Конкурса. Одлуку о расподели средстава за финансирање програма и пројеката цркава и верских зеједница доноси Начелник градске управе града Шапца у року од 30 дана од дана пријема Предлога одлуке од стране Комисије.

 **БРОЈ: 111-00-204/2022-16**

 **НАЧЕЛНИК**

 **ГРАДСКЕ УПРАВЕ**

 **ГРАДА ШАПЦА**

 **Александар Јовановић**